10 Bakeresete ba batlodiwa ba motlha wa segompieno ba ne ba tlhalosa go sa le gale gore Diphalane 1914 e ne e tla nna letlha la botlhokwa. Ba ne ba rialo ka gonne ba bone se boporofeti jwa ga Daniele bo neng bo se tlhalosa ka setlhare se segolo se se neng se kgaotswe mme se tla gola gape morago ga “metlha e supa.” (Dan. 4:16) Fa Jesu a ne a porofeta ka ga go nna gone ga gagwe le ka “bokhutlo jwa tsamaiso eno ya dilo,” o ne a bua ka one motlha ono a re ke “dinako tse di tlhomilweng tsa ditšhaba.” Fa e sa le ka ngwaga o o tshwailweng oo wa 1914, ‘sesupo sa go nna gone ga ga Keresete’ e le Kgosi e ntšha ya lefatshe se ntse se bonala sentle. (Math. 24:3, 7, 14; Luke 21:24) Ka jalo, go tloga ka nako eo go ya pele, “dilo tse dikgolo tsa Modimo,” di ne tsa akaretsa go tlhomiwa ga ga Jesu go nna Kgosi ya lefatshe lotlhe.